text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000001", "text": "Du\u2019aan booda kaafamun dhugaa shakkii homaatu hin qabneedha. Garuu namoonni baay\u2019een nama du\u2019ee kaafame waan hin argineef du\u2019aan booda kaafamu ni shakku. Rabbiin subhaanahu wa ta\u2019aala shakkii kana oofuf Kitaaba Isaa keessatti bakka adda addaatti ibsee jira. Mee san keessaa tokko haa ilaallu:"}, {"text_idx": "#000002", "text": "\u201cYaa ilmaan namaa! Kaafamuu irraa shakkii keessa yoo taatan, dhugumatti Nuti biyyee irraa isin uumne; ergasii copha bishaan saalaa irraa, ergasii dhiiga ititaa irraa, ergasii muraa foonii alanfatamu kan uumama guuttatee fi hin guuttatin irraa isin uumne; [humnaa fi dandeetti Keenya] isiniif ibsuuf [kana goone]. Hanga yeroo murtaa\u2019etti wanta feene gadaamessa keessa teessifna. Ergasii daa\u2019ima goonee isin baafna. Ergasii akka umrii jabinnaa keessan irra geessaniif [isin jiraachifna]. Isin irraas nama du\u2019utu jira. Erga duraan waa beekee akka homaa hin beekneef isin irraas nama gara umrii gadi aanaa deebi\u2019utu jira. Dachiis gogduu taatee agarta. Yeroo Nuti bishaan ishii irratti buufne, ni sochooti, ni iitoftis, akaaku biqiltootaa bareedinna qaban hunda irraas ni biqilchiti.\u201d Suuratu Al-Hajj 22:5"}, {"text_idx": "#000003", "text": "Ibn Al-Qayyim aayah tana ilaalchise ni jedha: Rabbiin subhaanahu ni jedha: Kaafamu irraa shakkii keessa yoo taatan, isin uumamtoota akka taatan hin shakkitan. Hanga du\u2019aatti uumamni keessan haala tokko irraa haala biraatti darbuu hin shakkitan. Kaafamni Ani isiniif waadaa galee fakkaatama uuminsa jalqabaati. Isaan lamaan ta\u2019uu fi argamuu keessatti wal fakkaatu. Du\u2019aan booda uumama haarawaan isin deebisuun akkuma uumama jalqabaa isin hin shakkineeti. Kanaafu, akkamitti uumiinsa lamaan keessaa tokko mormitu, fakkaataa isaa argaa osoo jirtanuu?"}, {"text_idx": "#000004", "text": "Rabbiin subhaanahu hiika kana Kitaaba Isaa keessatti ibsa gabaaban, hundarra ragaa dhiyeessuni fi uzrii muruun deddeebisee jira. Akkuma jecha Rabbii olta\u2019aa:"}, {"text_idx": "#000005", "text": "\u201cNutu isin uume. Kanaafu, maaliif hin dhugoomsinee? Argitanii wanta dhangalaastan? Isintu isa uuma moo uumaan Nuhi? Nuti isin jidduutti du\u2019a murteessine, Nuti dadhabsiifamoo miti. Fakkaataa keessan bakka buusuu fi wanta isin hin beekne keessatti isin uumuu irratti [dadhaboo miti]. Dhugumatti akkaataa uumama jalqabaa beektani jirtuu, kanaafu maaliif hin yaadannee?\u201d Suuratu Al-Waaqi\u2019ah 56:57-62"}, {"text_idx": "#000006", "text": "(Asitti \u201cNuti\u201d maq-dhaala guddinna agarsiisuudha. Yaa namoota! Nutu isin uume. Isin uumamuun dura homaa hin turre. Kanaafu, maaliif du\u2019aan booda kaafamu hin dhugoomsinee? Copha bishaan saalaa gadaamessa dubartoota keessanii keessatti dhangalaaftan san argitanii? Copha kana nama gochuun isintu uuma moo Nutu uumaa? (Copha kanarraa isintu daa\u2019ima uuma moo Nutu uumaa?) Nuti isin jidduutti du\u2019a murteessine. Guyyaa Qiyaamaa uumama keessan jijjirree amaloota fi haala isin hin beekne keessatti isin uumuu irraa hin dadhabnu. Dhugumatti, homaayyu kan hin turre taatanii osoo jirtanuu Rabbiin uuminsa jalqabaa akka isin uume beektanii jirtuu. (Garaa haadhaa keessatti uumamuun dura isin homaa hin turre. Lubbuu fi qaamni keessan hin jiru. Ergasii Rabbiin copha xiqqoo irraa isin uumee fi qaama isiniif guutee lubbuu isinitti seensisee.) Kanaafu, lamu isin uumuu irratti Rabbiin danda\u2019aa akka ta\u2019ee maaliif hin yaadannee?[1])"}, {"text_idx": "#000007", "text": "Uuminsa lammataa irratti Uumiinsa jalqaba ragaa isiniif dhiyeesse. Osoo yaadatanii, dandeettin isaan lamaanin wal qabatu keessatti garaagarummaan akka hin jirree ni beeku turan. (I\u2019ilaamul Mawqi\u2019iin 1/140-141)"}, {"text_idx": "#000008", "text": "As-Safraanii ni jedha: Qaamni du\u2019aan booda deebi\u2019uun haqa argamuudha, dhugaa dhugaa ta\u2019eedha. Gabaasni sahiih (sirrii ta\u2019ee) ni agarsiisa. Kanaafu, isatti amanuu fi dhugoomsun dirqama. Sababni isaas, gabaasa sirrii gabaafame keessatti dhufee jira, ummata harka caalu biratti wanti ifaan ifatti hubatamu ni agarsiisa. Innis Rabbiin olta\u2019aan namoota du\u2019an qabrii keessaa ni kaasa. Rabbiin olta\u2019aan ni jedha:"}, {"text_idx": "#000010", "text": "Warri xabaa\u2019iyyuun (naturalists), dahriyyah fi mulhida (atiest) jedhaman du\u2019aan booda kaafamuu mormanii jiru. Kana keessa gabaasa ifaatii fi sammuu sirrii kijibsiisutu jira. Falaasfonni wanta bade mataa isaa deebisuun hin danda\u2019amu yaada jedhu irratti hundaa\u2019un deebiinsa qaama mormanii jiru... kaafamu jechuun deebiinsa qaamati (qaamni deebifamuudha.) Yommuu gadi furamu wanta jalqaba sammuu namaatti dhufuudha. Itti amanuunis dirqama kan ta\u2019e sani. Namni isa mormu ni kafara. (Guyyaa Qiyaama qaamni akka deebifamu amanuun dirqama. Namni qaamni hin deebi\u2019u jedhee mormu ni kafara.)... (Lawaami\u2019ul Anwaar 2/157)"}, {"text_idx": "#000011", "text": "Dubbii fi Hojii Iimaana Diigan"}, {"text_idx": "#000012", "text": "mashaallaa Amanee jirraa rabbittii dhugaadhaa du.anii kaafamun"}]